Il-frugħa tal-għana tal-art Għall-mexxej tal-kor. Ta' wlied Koraħ. Salm. Isimgħu dan, popli kollha; agħtu widen, intom ilkoll li tgħixu fid-dinja; kemm iż-żgħar u l-kbar tal-poplu, kemm il-għonja u kemm il-fqar. Fommi jitkellem l-għerf, u nxandar il-fehmiet ta' qalbi. Nagħti widen għal kliem l-għerf; se nfisser fuq iċ-ċetra l-kliem tqil tiegħi . Għax għandi nibża' mill-jiem ħżiena, meta jdur għalija l-ħażen ta' dawk li jonsbuni? F'ġidhom it-tama tagħhom; jiftaħru bil-kotra tal-għana tagħhom. Ħadd ma jista' jifdi lilu nnifsu, jew jagħti lil Alla l-prezz tal-fidwa tiegħu . Għoli wisq il-prezz ta' ħajtu, qatt ma jkun biżżejjed, biex wieħed jgħix għal dejjem u ma jara qatt il-qabar. Jara mqar l-għorrief imutu, l-iblah u l-belhieni lkoll jintemmu, u lil ta' wrajhom iħallu ġidhom. Qabarhom hu darhom għal dejjem, għamara tagħhom minn nisel għal nisel, għalkemm għamlu isem f'artijiethom. Imma l-bniedem ma jibqax fil-ġieħ, qisu bħall-bhejjem li jintemmu. Din xortih min jittama fih innifsu; hekk jintemm min jitgħaxxaq bi frugħatu. Bħan-nagħaġ lejn l-imwiet mexjin, il-mewt tkun ir-ragħaj tagħhom; dritt lejn il-qabar jinżlu, jintemmu fl-imwiet bla ġieħ ta' xejn. Imma lili Alla jifdili ħajti, mis-setgħa tal-imwiet żgur jaħtafni. Tibżax meta xi ħadd jistagħna, meta joktor il-ġieħ ta' daru. Għax xejn ma jieħu f'mewtu, ġieħu ma jinżilx warajh. Imqar jekk f'ħajtu jħoss ruħu hieni, u jgħid li jfaħħruh għax jgħaddiha tajjeb; imur ukoll mal-ġemgħa ta' missirijietu, li qatt aktar ma jaraw id-dawl. Imma l-bniedem ma jibqax fil-ġieħ, qisu bħall-bhejjem li jintemmu.